ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ Ωθώντας τη νεολαία προς την απασχόληση /* COM/2012/0727 final */





ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ Ωθώντας τη νεολαία προς την απασχόληση I. Εισαγωγη Η κρίση στην οποία βρίσκεται η Ευρώπη από το 2008 έχει εξαιρετικά σοβαρό και διαρκώς αυξανόμενο αντίκτυπο στους νέους: Το ποσοστό ανεργίας των νέων ήταν 22,7% το τρίτο τρίμηνο του 2012, διπλάσιο από εκείνο των ενηλίκων[1] και δεν υπάρχουν ενδείξεις βελτίωσης. Πέρα από τις άμεσες επιπτώσεις της κρίσης, διαρθρωτικά προβλήματα στο εκπαιδευτικό σύστημα και στην αγορά εργασίας καθιστούν την μετάβαση από το σχολείο στην εργασία μακροχρόνια και δυσχερή. Οι νέοι βρίσκονταν σε δυσχερέστερη κατάσταση από τους ενήλικους για ιδιαίτερα μακρό χρονικό διάστημα. Το να είναι κανείς άνεργος σε νεαρά ηλικία μπορεί να έχει μακροπρόθεσμο αρνητικό αντίκτυπο, ένα «φαινόμενο που τρομάζει». Επιπλέον των υψηλότερων κινδύνων για μελλοντική ανεργία, οι εν λόγω νέοι βρίσκονται επίσης σε υψηλότερο κίνδυνο αποκλεισμού, φτώχειας και αντιμετώπισης προβλημάτων υγείας [2]. Απαιτούνται επείγοντα αποτελεσματικά διορθωτικά μέτρα. Πριν από ένα έτος, η Επιτροπή εξέδωσε την Πρωτοβουλία «Ευκαιρίες για τους νέους»[3] (ΠΕΝ), με την οποία καλούσε την ΕΕ και τα κράτη μέλη να αναλάβουν δράση για τη βελτίωση της απασχόλησης των νέων. Τα διαρθρωτικά ταμεία της ΕΕ κινητοποιήθηκαν για να αυξήσουν την υποστήριξη προς τους νέους και τώρα χρηματοδοτούνται μέτρα πολιτικής και επενδυτικά σχέδια. Τόσο το Ευρωπαϊκό Συμβούλιο[4] όσο και το Ευρωπαϊκό Κοινοβούλιο[5] τόνισαν εκ νέου την κρίσιμη σημασία και τον επείγοντα χαρακτήρα της αντιμετώπισης της ανεργίας των νέων, υπογραμμίζοντας το δυναμικό για πρωτοβουλίες σχετικές με εγγυήσεις στους νέους και ένα ποιοτικό πλαίσιο για περιόδους άσκησης. Η Επιτροπή επίσης ενέκρινε πρόσφατα τη δέσμη «Ανασχεδιασμός της Εκπαίδευσης»[6]. Η ανακοίνωση αυτή και το συνοδευτικό της έγγραφο εργασίας των υπηρεσιών της Επιτροπής[7] παρουσιάζουν τη δράση που έχει αναληφθεί σε επίπεδα ΕΕ και εθνικό επίπεδο για την εφαρμογή του ΠΕΝ (συμπεριλαμβανομένων 28 ενημερωτικών δελτίων χωρών). Η ανακοίνωση στη συνέχεια περιγράφει περαιτέρω συγκεκριμένες πρωτοβουλίες που προτείνονται από την Επιτροπή και θα πρέπει να αναληφθούν από τα κράτη μέλη και τους κοινωνικούς εταίρους, για την αντιμετώπιση των διαφόρων βραχυπρόθεσμων και διαρθρωτικών προβλημάτων στα οποία οφείλεται η κρίση απασχόλησης των νέων. Οι νέοι αντιμετωπίζουν πολυάριθμα προβλήματα στην πορεία τους από την εκπαίδευση προς την εργασία. Σε πολλές χώρες, οι αναποτελεσματικές κανονιστικές ρυθμίσεις της αγοράς εργασίας ή οι ανεπαρκώς λειτουργούντες θεσμοί δυσκολεύουν την εξεύρεση σταθερής θέσης εργασίας για τους νέους. Πάρα πολλοί από αυτούς μένουν αβοήθητοι αν εγκαταλείψουν πρόωρα το σχολείο ή έχουν δυσκολίες να βρουν θέση εργασίας. Ευνοϊκότερα αποτελέσματα στην αγορά εργασίας μπορούν να παρατηρηθούν σε χώρες όπου υψηλότερο ποσοστό σπουδαστών πραγματοποιεί ποιοτικές περιόδους άσκησης ή τοποθετείται σε θέσεις εργασίας που αποτελούν μέρος αρχικής εκπαίδευσης και κατάρτισης ή σε χώρες με ικανοποιητικά καθιερωμένα συστήματα μαθητείας[8] Η γεωγραφική κινητικότητα δύναται επίσης να βοηθήσει στην επίλυση τοπικών αναντιστοιχιών μεταξύ προσφοράς και ζήτησης για νέους εργαζόμενους. Ο πίνακας 1 παρέχει μια απλοποιημένη επισκόπηση των τύπων μέτρων που μπορούν να βοηθήσουν στην αντιμετώπιση καθενός από τα εν λόγω προβλήματα. Οι πρωτοβουλίες που παρουσιάζονται στη συνέχεια από την Επιτροπή αναλύονται σε επόμενα τμήματα. Πίνακας 1: Προβλήματα που επηρεάζουν την νεανική απασχόληση και εξετάζονται στην παρούσα δέσμη και πιθανές ενέργειες σε επίπεδο ΕΕ Πρόβλημα || Πιθανή λύση || Μέσα/ενέργειες σε επίπεδο ΕΕ Οι νέοι αντιμετωπίζουν προβλήματα στην εξεύρεση μιας σταθερής θέσης στην αγορά εργασίας || Λήψη μέτρων για την υποστήριξη της ένταξης των νέων στην αγορά εργασίας, όπως η διευκόλυνση της μετάβασης από την εκπαίδευση στην εργασία, η μεταρρύθμιση των ρυθμιστικών κανόνων/θεσμών της αγοράς εργασίας, ώστε να καταστούν περισσότερο φιλικοί προς τον εργαζόμενο και να αντιμετωπιστεί ο κατακερματισμός της αγοράς εργασίας. || Έκδοση και εφαρμογή κατάλληλων ειδικών ανά κράτος συστάσεων, στο πλαίσιο του Ευρωπαϊκού εξαμήνου. (τμήμα ΙΙΙ και παράρτημα ΙΙ του εγγράφου εργασίας των υπηρεσιών της Επιτροπής) Νέοι και ειδικότερα όσοι ανήκουν σε ευαίσθητες ή μειονεκτούσες ομάδες, που εγκαταλείπουν πρόωρα την εκπαίδευση ή την εργασία αύξηση της μακροχρόνιας ανεργίας και της αεργίας. || Θέσπιση προγραμμάτων εγγύησης για τη νεολαία και αποτελεσματική χρησιμοποίηση χρηματοδότησης ΕΚΤ για την υλοποίησή τους. || Υποστήριξη προγραμμάτων εγγύησης για τη νεολαία (και μέσω ανταλλαγής βελτίστων πρακτικών και χρηματοδότησης ΕΚΤ) à Η Επιτροπή προτείνει σύσταση του Συμβουλίου για τη θέσπιση μιας εγγύησης για τη νεολαία (τμήμα IV) Δύσκολη μετάβαση από την εκπαίδευση στην εργασία || Αύξηση της προσφοράς ποιοτικών περιόδων άσκησης και μαθητείας || Λήψη αποφασιστικών μέτρων για την προαγωγή ποιοτικών περιόδων άσκησης και μαθητείας: à Η Επιτροπή δρομολογεί μια δεύτερη φάση διαβούλευσης με τους κοινωνικούς εταίρους σχετικά με ένα ποιοτικό πλαίσιο για περιόδους άσκησης (τμήμα V.1.) à Η Επιτροπή θα θεσπίσει μια συμμαχία για θέσεις μαθητείας (τμήμα V.2.) Σημαντικός αριθμός κενών θέσεων εργασίας συνυπάρχει με υψηλά ποσοστά ανεργίας, αυξανόμενες αναντιστοιχίες σε γεωγραφικό επίπεδο και σε δεξιότητες || Σημαντικός αριθμός κενών θέσεων εργασίας συνυπάρχει με υψηλά ποσοστά ανεργίας, αυξανόμενες αναντιστοιχίες σε γεωγραφικό επίπεδο και σε δεξιότητες || Ενίσχυση των οικονομικών μέσων της ΕΕ για την κινητικότητα εντός ΕΕ à Η Επιτροπή θα δρομολογήσει κατά το πρώτο εξάμηνο του 2013, διαβούλευση με τους ενδιαφερόμενους παράγοντες σχετικά με ένα μελλοντικό πρόγραμμα θέσεων εργασίας EURES για νέους (τμήμα V.3.) II. Επιδείνωση των προοπτικών απασχόλησης για τους νέους Το ποσοστό ανεργίας των νέων[9] είναι υψηλότερο από το υπερδιπλάσιο του ποσοστού των ενηλίκων (22,7 % έναντι 9,2 % κατά το τρίτο τρίμηνο του 2012) και έχει δραματικά αυξηθεί κατά τα τελευταία τέσσερα έτη. Παρόμοια ανοδική τάση παρατηρείται στα ποσοστά ανεργίας[10]. Οι νέοι γενικά είναι οι τελευταίοι που θα προσληφθούν και οι πρώτοι που θα απολυθούν. Η μακροχρόνια ανεργία[11] είναι πολύ υψηλότερη μεταξύ των νέων και παρουσίαζε ταχεία άνοδο κατά την διάρκεια της κρίσης: Το ποσοστό αυξήθηκε κατά 3,7 εκατοστιαίες μονάδες (στο 7,3 % του νεανικού εργατικού δυναμικού) μεταξύ 2008 και 2012, σε σύγκριση με 1,8 % αύξηση για τους ενήλικους (στο 4,3 %). Τα συνολικά ποσοστά απασχόλησης[12] για τους νέους παρουσίασαν πτώση κατά σχεδόν πέντε εκατοστιαίες μονάδες κατά τα τελευταία τέσσερα έτη (από 37,3 % σε 32,8%) — τριπλάσια από τους ενήλικους. Οι πιθανότητες για ένα νεαρό άνεργο άτομο να βρει εργασία είναι λίγες. Μόνο το 29,7 % των ατόμων ηλικίας 15-24 ετών που ήταν άνεργα το 2010 βρήκαν εργασία το 2011, πτώση κατά σχεδόν 10 % εντός τριών ετών[13]. Όταν οι νέοι βρίσκουν εργασία, οι θέσεις τους τείνουν να είναι λιγότερο σταθερές. Είναι έντονα υπερεκπροσωπούμενοι σε προσωρινές και μερικής απασχόλησης θέσεις εργασίας[14] κατά το 2012, με 42,0 % νέων εργαζομένων να εργάζονται με βάση σύμβαση προσωρινής εργασίας (τετραπλάσιοι από τους ενήλικους) και 32,0 % με μερική απασχόληση (σχεδόν διπλάσιο ποσοστό από τους ενήλικους)[15]. Οι νεαρές γυναίκες έχουν μεγαλύτερη πιθανότητα να αντιμετωπίσουν επισφαλείς συνθήκες έναρξης εργασίας και ειδικότερα μια διπλά εύθραυστη κατάσταση που συνδυάζει την προσωρινή εργασία με καθεστώς μερικής απασχόλησης[16]. Οι προσωρινές θέσεις εργασίας ενδέχεται να αποτελούν ένα βήμα προς την μόνιμη απασχόληση, αλλά η εμφάνισή τους σε τόσο υψηλά επίπεδα δημιουργεί οικονομικές και κοινωνικές ανησυχίες και που σηματοδοτεί δυσλειτουργικές αγορές εργασίας. Η μετάβαση από μια προσωρινή σε μια μόνιμη σύμβαση εργασίας δύναται να είναι ακόμη δυσχερέστερη σε χώρες με αυστηρή νομοθεσία προστασίας της απασχόλησης και υψηλό κατακερματισμό της αγοράς εργασίας [17]. Οι νέοι που εγκαταλείπουν πρόωρα το σχολείο αποτελούν ομάδα υψηλού κινδύνου: 54,2 % των νέων που εγκαταλείπουν πρόωρα την εκπαίδευση και κατάρτιση στην ΕΕ δεν εργάζονται και περίπου το 70 % της εν λόγω ομάδας επιθυμεί να εργαστεί. Η πρόωρη εγκατάλειψη του σχολείου είναι υψηλότερη στα άτομα που γεννήθηκαν στο εξωτερικό και στους άνδρες. Οι πρόσφατες τάσεις δείχνουν ότι για αμφότερες τις ομάδες το χάσμα διευρύνεται, πράγμα που θα επηρεάσει τις προσδοκίες τους αναφορικά με την αγορά εργασίας. Η παραίτηση μεταξύ των νέων αποτελεί λόγο αυξανόμενης ανησυχίας: Το 12,4 % των ανενεργών νέων επιθυμούσε να εργαστεί αλλά δεν αναζητούσε εργασία κατά το δεύτερο τρίμηνο του 2012[18]. Επίσης, το ποσοστό των νέων που ούτε εργάζονται ούτε παρακολουθούν εκπαίδευση ή κατάρτιση (καλούμενοι ΕΑΕΚ) αυξάνεται. Κατά το 2011, το 12,9 % των νέων ήταν ΕΑΕΚ, κατά 2 εκατοστιαίες μονάδες περισσότεροι απ’ό,τι πριν από τέσσερα έτη [19]. Υφίστανται σημαντικές αναντιστοιχίες δεξιοτήτων στην αγορά εργασίας της Ευρώπης: Πολλοί νέοι εργαζόμενοι κατέχουν επίσημα τα επαγγελματικά προσόντα που υπερβαίνουν εκείνα που απαιτούνται από την θέση εργασίας την οποία είναι σε θέση να καταλάβουν (χαμηλότερο επιπεδο απασχόλησης), αλλά συγχρόνως οι δεξιότητές τους είναι λιγότερο πιθανό να είναι οι σωστές (ποσοστό αντιστοιχίας) σε σύγκριση με μεγαλύτερης ηλικίας εργαζόμενους[20]. Aν και οι χαμηλότερων δεξιοτήτων εργαζόμενοι γενικά, ακόμη αντιμετωπίζουν τον υψηλότερο κίνδυνο ανεργίας[21], οι υψηλής εξειδίκευσης νέοι υπέστησαν τη μεγαλύτερη πτώση σε ποσοστό απασχόλησης (9,5 εκατοστιαίες μονάδες, σχεδόν διπλάσιο ποσοστό από εκείνο των χαμηλής εξειδίκευσης). Ακόμη και οι υψηλής εξειδίκευσης νέοι πλήττονται όλο και περισσότερο πλέον από μακροχρόνια ανεργία. Αυτές οι αναντιστοιχίες δεξιοτήτων αποτελούν αυξανόμενη πηγή ανησυχίας για την ανταγωνιστικότητα της ευρωπαϊκής βιομηχανίας και για την ικανότητα της ΕΕ να ανταποκρίνεται σε κοινωνικές προκλήσεις [22]. Παρά την κρίση, υπάρχουν πάνω από δύο εκατομμύρια κενές θέσεις εργασίας στην ΕΕ, συχνά εξαιτίας του ότι δεν υπάρχουν εργαζόμενοι με τις απαιτούμενες δεξιότητες στην τοπική αγορά εργασίας. Περαιτέρω, τομείς με σημαντικό δυναμικό δημιουργίας θέσεων εργασίας, όπως η πράσινη οικονομία, η υγειονομική φροντίδα και οι ΤΠΕ, θα χρειαστούν αυξημένο αριθμό ειδικευμένων εργαζομένων κατά τα προσεχή έτη. Μια προκαταρκτική ανάλυση για το 2011 επιβεβαιώνει την αύξηση της κινητικότητας από τις χώρες της νότιας Ευρώπης προς το βορρά, αν και οι ροές παραμένουν ακόμη περιορισμένες. Η έλλειψη οικονομικά προσιτής στέγασης ή η έλλειψη εμπειρίας σε εργασία στο εξωτερικό, η ανεπαρκής γνώση ξένων γλωσσών, η χαμηλή ενημέρωση αναφορικά με την τοπική νομοθεσία και τα δικαιώματα των εργαζομένων και οι δυσχέρειες στην αναγνώριση των επαγγελματικών προσόντων αποτελούν παράγοντες παρεμπόδισης της κινητικότητας. Αν και οι προοπτικές απασχόλησης των νέων στην ΕΕ δεν είναι, γενικά, ικανοποιητικές, υπάρχουν σημαντικές διαφορές όσον αφορά τη σοβαρότητα του προβλήματος μεταξύ των χωρών της ΕΕ. Τα ποσοστά ανεργίας[23] στις χώρες που εμφανίζουν τις χειρότερες επιδόσεις είναι πάνω από πέντε φορές υψηλότερα σε σύγκριση με τα ποσοστά των χωρών με τις καλύτερες επιδόσεις. Πέρυσι, η νεανική ανεργία διογκώθηκε σε ποσοστό μεγαλύτερο του 30 % σε πολλές χώρες και υπερέβη το 50 % στην Ελλάδα και στην Ισπανία. Τα ποσοστά νεανικής ανεργίας ήταν χαμηλότερα από 15 % σε τέσσερις μόνο χώρες. III. Η πρωτοβουλια «ευκαιριεσ για τους νέους» μετά από ένα έτος Ενώ εφαρμόζονται ενέργειες σε επίπεδο ΕΕ … Η εφαρμογή των 18 ενεργειών σε επίπεδο ΕΕ σύμφωνα με την Πρωτοβουλία «Ευκαιρίες για τους Νέους» (ΠΕΝ) έχει προχωρήσει ικανοποιητικά[24]. Η Επιτροπή διαθέτει την τεχνική συνδρομή του Ευρωπαϊκού Κοινωνικού Ταμείου για την παροχή βοήθειας στη θέσπιση προγραμμάτων μαθητείας, τη διασυνοριακή κινητικότητα για μάθηση και σχέδια κοινωνικής καινοτομίας που στοχεύουν τους νέους. Αυξάνει επίσης τις ευκαιρίες εθελοντισμού και χρηματοδότησης διασυνοριακών περιόδων άσκησης και ανταλλαγών επιχειρηματιών. Υποστηρίζει την κινητικότητα στην αγορά εργασίας, ειδικότερα μέσω πρωτοβουλιών, όπως «Η πρώτη σας δουλειά EURES» και αναλύει μέτρα που λαμβάνονται ανά την Ευρώπη για την καταπολέμηση της νεανικής ανεργίας και τη βελτίωση της εκπαίδευσης και κατάρτισης. Εικόνα 1: Ποσοστά νεανικής ανεργίας (15-24 ετών) και ετήσιες μεταβολές, Σεπτέμβριος 2012 Figure 2 … τα κράτη μέλη επίσης λαμβάνουν μέτρα … Πολλά κράτη μέλη ανέλαβαν δράση για να δώσουν ώθηση στην απασχόληση των νέων, ανέπτυξαν σχέδια απασχόλησης της νεολαίας και προώθησαν προγράμματα εκπαίδευσης και κατάρτισης επίσης ανταποκρινόμενα στις επισκέψεις της Ομάδας Δράσης[25] και στις διμερείς συνεδριάσεις που διοργανώθηκαν μετά την θέσπιση της ΠΕΝ. Οι άνεργοι νέοι αποτελούν συνήθως μια από τις κύριες ομάδες στόχους που καλύπτονται από ευρείας κλίμακας μέτρα απασχόλησης. Το συνοδευτικό, έγγραφο εργασίας των υπηρεσιών της Επιτροπής[26] περιέχει ενημερωτικά φύλλα χωρών όπου εκτίθενται τα μέτρα που έχουν ληφθεί από το σύνολο των 27 κρατών μελών και της Κροατίας. Τα μέτρα υποστήριξης συνήθως περιλαμβάνουν επιδοτήσεις αμοιβών, συνδρομή στην αναζήτηση εργασίας, περιόδους άσκησης και περαιτέρω μάθηση, που ενίοτε συνοδεύονται από μεταρρυθμίσεις για τον περιορισμό του κατακερματισμού της αγοράς εργασίας. Οι τάσεις στις θέσεις μαθητείας είναι λιγότερο ομοιόμορφες: ενώ ορισμένα κράτη μέλη διαθέτουν διττά συστήματα μαθητείας που λειτουργούν καλά, άλλα μόλις αρχίζουν την σταδιακή τους εισαγωγή. Διάφορα μέτρα για την προαγωγή της επιχειρηματικότητας των νέων και των επιχειρήσεων στο ξεκίνημά τους κερδίζουν έδαφος στα περισσότερα κράτη μέλη [27]. Παραδείγματα χρήσης κονδυλίων του ΕΚΤ που αναδιατέθηκαν στην ομάδα δράσης των κρατών μελών [28]: · ES: 294,2 εκατ. ευρώ αναδιατέθηκαν σε ενέργειες υποστήριξης της απασχολησιμότητας των νέων, υποστήριξης δημόσιων υπηρεσιών απασχόλησης (ΔΥΑ) με ανάπτυξη επίσης ενεργών πολιτικών της αγοράς εργασίας για νέους και ενδυνάμωση των μέτρων καταπολέμησης της πρόωρης εγκατάλειψης του σχολείου και προώθηση της επαγγελματικής κατάρτισης. · IT: 1 δισεκατομμύριο ευρώ αναδιατέθηκαν στην ενίσχυση της εκπαίδευσης και της απασχόλησης στις νότιες περιφέρειες, συμπεριλαμβανομένης της αντιμετώπισης της πρόωρης εγκατάλειψης του σχολείου. · IE: 25 εκατομμύρια ευρώ ανακατευθύνθηκαν στη διατήρηση 3 700 θέσεων κατάρτισης για άτομα που έχουν εγκαταλείψει πρόωρα το σχολείο μέχρι τέλους του 2013. · LT: 18,3 εκατ. ευρώ για τον διπλασιασμό του αριθμού των νέων ανέργων που επωφελούνται άμεσης υποστήριξης από την ΕΕ κατά τα επόμενα δύο έτη ώστε να φθάσουν τους 21 000. · PT: αποφασίστηκε η αναδιάθεση 143,3 εκατομμυρίων ευρώ για την υποστήριξη 89 510 νέων για μέτρα που περιέχονται στο πρόγραμμα "Impulso Jovem", όπως περίοδοι άσκησης. · SK: 70 εκατομμύρια ευρώ αναδιατέθηκαν για τη δημιουργία 13 000 θέσεων εργασίας σε σλοβακικές περιφέρειες που έχουν πληγεί περισσότερο από την ανεργία, η πλειονότητα των οποίων προορίζεται για νέους, με την χρήση μερικής επιστροφής κόστους εργατικού δυναμικού. · EL: 250 εκατομμύρια ευρώ αναδιατέθηκαν για ένα σχέδιο δράσης που βρίσκεται υπό προπαρασκευή για την παροχή ευκαιριών κατάρτισης, επαγγελματικής εμπειρίας, απασχόλησης και επιχειρηματικότητας για 333 000 νέους. · LV: 26,3 εκατομμύρια ευρώ από τον κρατικό προϋπολογισμό διατέθηκαν για την υλοποίηση δραστηριοτήτων του ΕΚΤ στον τομέα της ανταγωνιστικότητας και απασχόλησης των νέων. … χρησιμοποιούν τα διαθέσιμα κονδύλια … Το Ευρωπαϊκό Κοινωνικό Ταμείο (EΚΤ) αποτελεί το κύριο μέσο για την υποστήριξης ευρείας κλίμακας μέτρων για την απασχόληση των νέων σε επίπεδο EU, ενώ αριθμός προγραμμάτων που στοχεύουν τους νέους υποστηρίζονται από άλλα ταμεία της ΕΕ, όπως το Ευρωπαϊκό Ταμείο Περιφερειακής Ανάπτυξης (EΤΠΑ) και το Ευρωπαϊκό Γεωργικό Ταμείο Αγροτικής Ανάπτυξης (EΓΤΑΑ). Συνολικά, τουλάχιστον 10 δισεκατομμύρια ευρώ έχουν αναδιατεθεί ή χορηγηθεί ταχέως στις οκτώ χώρες της ομάδας δράσης κατά τους τελευταίους δώδεκα μήνες σύμφωνα με την ΠΕΝ, καλύπτοντας, π.χ., επιδοτήσεις θέσεων εργασίας, επαγγελματική κατάρτιση και πρόληψη της πρόωρης εγκατάλειψης του σχολείου. Τουλάχιστον 56 000 ΜME και 658 000 επιπλέον νέοι είναι πιθανό να επωφεληθούν από αυτές τις πρόσφατες προσαρμογές σε χρηματοδοτικά προγράμματα. 21 κράτη μέλη έχουν ήδη ανακατευθύνει σημαντικούς πόρους, μεταξύ και εντός των επιχειρησιακών προγραμμάτων του ΕΚΤ, ΕΤΠΑ και/ή ΕΓΤΑΑ, προς μέτρα ενίσχυσης της απασχολησιμότητας των νέων και για την καταπολέμηση και πρόληψη της ανεργίας των νέων. Η προτεραιότητα τώρα βρίσκεται στην πλήρη υλοποίηση των τροποποιημένων χρηματοδοτικών προγραμμάτων σε επίπεδο κράτους μέλους . … και βλέπουν τα διαρθρωτικά τους προβλήματα να αντιμετωπίζονται μέσω του ευρωπαϊκού εξαμήνου Τα ευρωπαϊκά εξάμηνα (για τον συντονισμό της οικονομικής πολιτικής) και οι ανά χώρα συστάσεις (ΣΑΧ), αποτελούν εργαλείο συντονισμού πολιτικής για την ενίσχυση της διακυβέρνησης και την ενδυνάμωση του συντονισμού των οικονομικών πολιτικών σε επίπεδο ΕΕ. Αυτά παρέχουν ένα πλαίσιο εργασίας για πολύπλευρη εποπτεία της πολιτικής για την απασχόληση και των διαρθρωτικών μεταρρυθμίσεων καθώς και για την αξιολόγηση της προόδου της ΕΕ ως προς τους στόχους που η ίδια έχει θέσει στη στρατηγική «Ευρώπη 2020». Το 2012, διατυπώθηκαν για όλα σχεδόν τα κράτη μέλη ΣΑΧ οι οποίες στόχευαν ειδικά στη βελτίωση της κατάστασης των νέων στην αγορά εργασίας. Το συνοδευτικό έγγραφο εργασίας των υπηρεσιών της Επιτροπής[29] περιέχει αναλυτική επισκόπηση των συστάσεων που αφορούν ειδικά τους νέους[30]. Η Ετήσια Επισκόπηση της Ανάπτυξης (ΕΕΑ) για το 2013 [31], που δρομολογεί το ευρωπαϊκό εξάμηνο για το 2013, τονίζει ότι τα κράτη μέλη πρέπει να κάνουν περισσότερα για την καταπολέμηση της ανεργίας, τη βελτίωση της απασχολησιμότητας και τη στήριξη της πρόσβασης σε θέσεις εργασίας ή της επιστροφής στον κόσμο της εργασίας για τους νέους. IV. Εξασφαλιση των περιοδων μεταβασης για ολους τους νεους: οι εγγυήσεις για τη νεολαια Μια εγγύηση για τη νεολαία… Είναι αναγκαίο να επενδύσουμε στο ανθρώπινο κεφάλαιο των νέων Ευρωπαίων ώστε να αντιμετωπιστεί η σημερινή έντονη κρίση στην απασχόληση των νέων και να επωφεληθούμε από την βιώσιμη και χωρίς αποκλεισμούς ανάπτυξη σε μεσομακροπρόθεσμη βάση. Δεδομένης της δύσκολης μετάβασης από την εκπαίδευση στην εργασία που αντιμετωπίζουν οι νέοι, η Επιτροπή καλεί όλα τα κράτη μέλη να εφαρμόσουν ταχέως μια εγγύηση για την νεολαία και υποβάλλει πρόταση για σύσταση του Συμβουλίου υποστηριζόμενη από πολυάριθμες προσκλήσεις από μέρους του Ευρωπαϊκού Συμβουλίου [32]. Η εγγύηση για τη νεολαία θα πρέπει να εφαρμοστεί μέσω ενός ενιαίου και ολοκληρωμένου προγράμματος που θα διασφαλίζει ότι οι νέοι δέχονται καλής ποιότητας προσφορές απασχόλησης, συνεχιζόμενης εκπαίδευσης, περιόδου μαθητείας ή άσκησης εντός τεσσάρων μηνών αφού αφήσουν το σχολείο ή καταστούν άνεργοι. Αναλυτικά στοιχεία ως προς το περιεχόμενο μιας εγγύησης για τη νεολαία, το κόστος και τα οφέλη της και το πώς η εγγύηση για τη νεολαία θα καταστεί επιτυχία, περιλαμβάνονται στο έγγραφο εργασίας των υπηρεσιών της Επιτροπής που συνοδεύει την πρόταση για σύσταση του Συμβουλίου[33]. Τα παραρτήματα του εν λόγω εγγράφου εργασίας παρουσιάζουν τα μέτρα που υποστηρίζουν την απασχόληση των νέων, τα οποία ήδη βρίσκονται σε εξέλιξη σε κράτη μέλη καθώς και παραδείγματα ενεργειών και παρεμβάσεων που μπορούν να υποστηριχθούν από το ΕΚΤ. Το πρόγραμμα εγγύησης για τη νεολαία θα πρέπει να βασίζεται σε υποστηρικτικά μέτρα, σύμφωνα με έξι άξονες: διαμόρφωση προσέγγισης βασισμένης σε εταιρική σχέση, έγκαιρα μέτρα παρέμβασης και ενεργοποίησης, μέτρα που επιτρέπουν την ένταξη στην αγορά εργασίας, χρήση των διαρθρωτικών ταμείων της ΕΕ, αξιολόγηση και συνεχής βελτίωση του προγράμματος και ταχεία υλοποίησή του. Η Επιτροπή αφήνει στα κράτη μέλη τη δυνατότητα να προσδιορίσουν το θεσμικό πλαίσιο εντός του οποίου θα πρέπει να παρέχεται η εν λόγω εγγύηση. … αποδίδει μακροπρόθεσμα οφέλη … Μια εγγύηση για τη νεολαία έχει ένα δημοσιονομικό κόστος. Το κόστος εξαρτάται από τις εθνικές περιστάσεις και από τον τρόπο κατά τον οποίο το εν λόγω πρόγραμμα θεσπίζεται και εφαρμόζεται. Αυτό θα είναι υψηλότερο σε χώρες με υψηλά ποσοστά ΕΑΕΚ ή νεανικής ανεργίας. Η διάρκεια της ανεργίας των νέων θα έχει επίσης αντίκτυπο, καθώς και διαφορετικά σημεία εκκίνησης όσον αφορά τα υφιστάμενα υποστηρικτικά μέτρα (π.χ. καλά καταρτισμένο προσωπικό ΔΥΑ για την αντιμετώπιση των αναγκών των νέων). Το εν λόγω κόστος, εντούτοις, θα αντισταθμιστεί μέσω της αποφυγής του μακροπρόθεσμου κόστους της ανεργίας, της αδράνειας και της απώλειας παραγωγικότητας[34]. Αυτό σημαίνει ότι θα υπάρξει θετική απόδοση της επένδυσης σε μια εγγύηση για τη νεολαία[35]. Το να είναι κανείς άνεργος σε νεανική ηλικία έχει μακροπρόθεσμο αρνητικό αντίκτυπο («φαινόμενο φόβου») τόσο αναφορικά με το μελλοντικό επίπεδο εισοδήματος όσο και με τον μελλοντικό κίνδυνο ανεργίας. Ένα πρόγραμμα εγγύησης για τη νεολαία με πραγματικές, απτές ευκαιρίες θα επιτρέψει στους νέους να αποφύγουν τη μακρόχρονη και επιβλαβή απουσία τους από την αγορά εργασίας, να διαφυλάξουν και να βελτιώσουν το ανθρώπινο κεφάλαιό τους, να διατηρήσουν περαιτέρω τις δυνατότητές τους για απασχόληση και να αυξήσουν τη δυνητική τους αμοιβή, πράγμα που είναι ενδεδειγμένο για τη συνολική ζήτηση και την γενική οικονομική επίδοση στα επόμενα χρόνια. Στην ΕΕΑ για το 2013 η Επιτροπή θεωρεί ότι οι επενδύσεις στην εκπαίδευση θα πρέπει να έχουν προτεραιότητα και να ενισχυθούν όπου είναι δυνατό, ενώ συγχρόνως θα διασφαλίζεται η επάρκεια της εν λόγω δαπάνης. Ιδιαίτερη προσοχή θα πρέπει επίσης να δοθεί στη διατήρηση ή την ενδυνάμωση της κάλυψης και της αποτελεσματικότητας των υπηρεσιών απασχόλησης και των ενεργών πολιτικών για την αγορά εργασίας, όπως η κατάρτιση για τους ανέργους και προγράμματα εγγύησης για τη νεολαία. Η επένδυση τώρα στο ορθό σύνολο δεξιοτήτων θα επιτρέψει στους νέους να είναι απασχολήσιμοι ώστε να καταλάβουν κενές θέσεις εργασίας και να δημιουργήσουν οικονομική αξία. Υπό το φως της περιθωριοποίησης και παραίτησης, η παροχή στους νέους μιας προοπτικής είναι επίσης απαραίτητη ώστε να μπορέσει να διαφυλαχθεί η εμπιστοσύνη τους στους δημόσιους θεσμούς, στις κρατικές δομές και στην κοινωνία. … που θα στηρίξει οικονομικά η ΕΕ Τα κράτη μέλη που υποφέρουν από τα υψηλότερα επίπεδα ανεργίας είναι επίσης συνήθως εκείνα που αντιμετωπίζουν τις μεγαλύτερες προκλήσεις όσον αφορά τη βιωσιμότητα των δημόσιων οικονομικών τους. Η ΕΕ δύναται ήδη να στηρίζει οικονομικά κράτη μέλη για την από μέρους τους εφαρμογή της εγγύησης για τη νεολαία μέσω των χρηματοδοτικών μέσων της πολιτικής για τη συνοχή και ειδικότερα μέσω του ΕΚΤ. Η Επιτροπή ενθαρρύνει τα κράτη μέλη να κάνουν τη βέλτιστη χρήση αυτών και οιωνδήποτε άλλων μελλοντικών μέσων. Οι προτάσεις της Επιτροπής για το πολυετές οικονομικό πλαίσιο 2014-2020 προβάλλουν τον ρόλο του ΕΚΤ ως του βασικού μέσου της ΕΕ για επενδύσεις σε ανθρώπινο κεφάλαιο. Πρότεινε τουλάχιστον το 25% της μελλοντικής χρηματοδότησης της συνοχής να διατίθεται στο ΕΚΤ και τουλάχιστο το 20% αυτού να προορίζεται για πολιτικές κοινωνικής ένταξης. Η απασχόληση των νέων μπορεί να αντιμετωπιστεί με τη βοήθεια ορισμένων επενδυτικών προτεραιοτήτων του ΕΚΤ και προτάθηκε να δοθεί ιδιαίτερη προσοχή στη βιώσιμη ένταξη των ΕΑΕΚ στην αγορά εργασίας. V. Στοχοθετημενες πρωτοβουλίες της εε Πέραν της πρωτοβουλίας για μια εγγύηση για τη νεολαία το παρόν κεφάλαιο παρουσιάζει τρεις στοχοθετημένες πρωτοβουλίες της Επιτροπής σχετικά με ποιοτικές περιόδους άσκησης, με την προώθηση των θέσεων μαθητείας ανά την ΕΕ και με την διευκόλυνση της κινητικότητας των νέων. 1. Ποιοτικό πλαίσιο για περιόδους άσκησης Οι περίοδοι άσκησης μπορούν να συμβάλουν στη βελτίωση της απασχολησιμότητας των νέων … Οι περίοδοι άσκησης, θεωρούμενες ως περιορισμένη περίοδος πρακτικής άσκησης που πραγματοποιείται σε έναν τόπο εργασίας είτε κατά τη διάρκεια είτε μετά τις σπουδές, καθίστανται όλο και περισσότερο μέρος της πορείας σταδιοδρομίας για τους νέους. Αυτές συχνά τους επιτρέπουν να αυξήσουν την απασχολησιμότητά τους ενώ προσφέρουν επίσης διάφορα οφέλη στους φιλοξενούντες οργανισμούς, από πλευράς αντιμετώπισης αναντιστοιχιών δεξιοτήτων, πρόσβαση σε επικαιροποιημένη γνώση και διευκόλυνση μελλοντικής πρόσληψης. Η Επιτροπή θα συνεχίσει να παρέχει οικονομική υποστήριξη μέσω του ΕΚΤ σε κράτη μέλη που επιθυμούν να βελτιώσουν την κατάσταση της απασχόλησης των νέων μέσω περιόδων άσκησης. … με την προϋπόθεση ότι είναι καλής ποιότητας… Είναι κρίσιμης σημασίας η εξασφάλιση ότι οι μεταβατικές περίοδοι, όπως εκείνες που χρησιμοποιούνται για περιόδους άσκησης, εξυπηρετούν την ανάπτυξη των νέων και τους επιτρέπουν να κερδίσουν ισχυρό στήριγμα στην αγορά εργασίας, το συντομότερο δυνατό. Ωστόσο, οι περίοδοι άσκησης θα πρέπει να είναι επαρκώς καλής ποιότητας τόσο από πλευράς μαθησιακού περιεχομένου όσο και ικανοποιητικών εργασιακών συνθηκών. Υπάρχει κίνδυνος, όσον αφορά τις περιόδους άσκησης, να γίνει κατάχρησή τους και να χρησιμοποιηθούν ως πηγή φθηνού ή δωρεάν εργατικού δυναμικού και — δεδομένου του όλο και σημαντικότερου ρόλου τους μέσα σε μια αγορά εργασίας σε ύφεση — ενδέχεται να οδηγήσουν σε φαύλο κύκλο ανασφαλούς απασχόλησης ή να αποθαρρύνουν τους νέους από το να επιδιώκουν περιόδους άσκησης. Ένα μεγάλο ποσοστό περιόδων άσκησης στερείται μαθησιακού περιεχομένου υψηλής ποιότητας και/ή επαρκούς κάλυψης κοινωνικής προστασίας και αποζημίωσης/αμοιβής, ειδικά στις περιόδους άσκησης στην ελεύθερη αγορά[36]. Επίσης είναι εμφανής μια διαφορά στην αμοιβή μεταξύ των φύλων: μεγαλύτερη είναι η αναλογία των γυναικών που καταλαμβάνουν μη αμειβόμενες ή χαμηλά αμειβόμενες θέσεις. Πολλάκις εκφράστηκαν ανησυχίες όσον αφορά την ποιότητα των περιόδων άσκησης σε πολιτικό επίπεδο: κατά το 2010 το Ευρωπαϊκό Κοινοβούλιο κάλεσε την Επιτροπή να προτείνει έναν ευρωπαϊκό χάρτη για τις περιόδους άσκησης[37], ενώ το Συμβούλιο κάλεσε την Επιτροπή να παράσχει καθοδήγηση ως προς τους όρους για υψηλής ποιότητας περιόδους άσκησης[38]. ...και θα υποστηρίζει επίσης τις διακρατικές περιόδους άσκησης Οι διακρατικές περίοδοι άσκησης προσφέρουν πολλά πλεονεκτήματα αλλά δεν είναι ακόμη ευρέως διαδεδομένες. Η έλλειψη δομημένου ποιοτικού πλαισίου και καθοδήγησης είναι πιθανόν να παρεμποδίζει την ανάπτυξη διεθνικών περιόδων άσκησης. Οι φραγμοί στις διακρατικές περιόδους άσκησης περιλαμβάνουν την έλλειψη διαφάνειας και ευχερώς προσβάσιμης πληροφόρησης ως προς τους νομικούς και διοικητικούς όρους και την δυσχέρεια εξεύρεσης και επιλογής οργανισμών υποδοχής. Περαιτέρω, δεδομένης της επένδυσης που απαιτείται για την εγκατάσταση στο εξωτερικό, το κόστος μιας ανεπιτυχούς περιόδου άσκησης είναι υψηλότερο για τους αλλοδαπούς και είναι πιο δύσκολο για αυτούς να αλλάξουν οργανισμούς υποδοχής. Η πρόταση της Επιτροπής για εκσυγχρονισμό της οδηγίας περί επαγγελματικών προσόντων[39] επεκτείνει το πεδίο εφαρμογής της οδηγίας να καλύψει τις περιόδους άσκησης που πραγματοποιούνται σε άλλα κράτη μέλη. Εντούτοις, η οδηγία εφαρμόζεται μόνο σε περιόδους άσκησης, οι οποίες αποτελούν προϋπόθεση για πρόσβαση σε ελεγχόμενο επάγγελμα και όχι σε περιόδους άσκησης ελεύθερης αγοράς, όπου εμφανίζονται συχνότερα προβλήματα. Οι κοινωνικοί εταίροι διαδραματίζουν σημαντικό ρόλο στη διασφάλιση ποιοτικών περιόδων άσκησης Τον Απρίλιο 2012 η Επιτροπή προχώρησε σε δημόσια διαβούλευση[40] όσον αφορά ένα Ποιοτικό Πλαίσιο για Περιόδους Άσκησης. Την εν λόγω διαβούλευση ακολούθησε τον Σεπτέμβριο 2012 μια σε πρώτη φάση διαβούλευση με τους κοινωνικούς εταίρους. Αμφότερες οι διαβουλεύσεις αποκάλυψαν μια συναίνεση ως προς τον χρήσιμο ρόλο που διαδραματίζουν οι περίοδοι άσκησης αλλά τόνισαν την έλλειψη ποιότητας και την ευρεία καταχρηστική χρησιμοποίηση των ασκούμενων ανά την Ευρώπη, καθιστώντας σαφές ότι απαιτείται η ανάληψη δράσης για την αντιμετώπιση των εν λόγω ζητημάτων. Εντούτοις, υπήρξαν κάποιες αποκλίνουσες απόψεις όσον αφορά το εύρος εφαρμογής και την πιθανή μορφή της εν λόγω δράσης. Η Επιτροπή ζητά τώρα από τους κοινωνικούς εταίρους να διατυπώσουν την γνώμη τους σύμφωνα με το άρθρο 154 της ΣΛΕΕ ως προς το περιεχόμενο της προβλεπόμενης δράσης σε επίπεδο ΕΕ για την έγκριση ενός Ποιοτικού Πλαισίου[41]. Η Επιτροπή θα υποβάλει την πρότασή της κατά το 2013, αν οι κοινωνικοί εταίροι δεν επιθυμούν να προχωρήσουν σε διαπραγματεύσεις. 2. Ευρωπαϊκή συμμαχία για θέσεις μαθητείας Καλά σχεδιασμένα προγράμματα μαθητείας διευκολύνουν τη μετάβαση από τον κόσμο της εκπαίδευσης στον κόσμο της εργασίας… Προγράμματα μαθητείας βασισμένα στην επιχείρηση (γνωστά επίσης ως «διττές» ή «διττής προσέγγισης» μαθητείες) επιτρέπουν σε ένα νέο άτομο να αποκτήσει συγχρόνως εργασιακή εμπειρία και πρακτικές δεξιότητες μέσω μιας σύμβασης εργασίας σε μια επιχείρηση ενώ παράλληλα αποκτά θεωρητική γνώση, συχνά μέσω ενός εκπαιδευτικού ιδρύματος. Υπάρχουν καλά παραδείγματα στην ΕΕ ως προς τον βέλτιστο τρόπο χρήσης προγραμμάτων μαθητείας ώστε να διευκολύνεται η μετάβαση από τον κόσμο της εκπαίδευσης στον κόσμο της εργασίας. Η ανάγκη βελτίωσης της προσφοράς και της ποιότητας θέσεων μαθητείας είναι ευρέως γνωστή: κατά το 2012, το Συμβούλιο απηύθυνε ΣΑΧ σε επτά κράτη μέλη σχετικά με μαθητείες και σε τρία σχετικά με την επαγγελματική κατάρτιση. Ακόμη και στα λοιπά κράτη μέλη, πολλά θα μπορούσαν να γίνουν για τη βελτίωση της λειτουργίας του συστήματος μαθητείας και για να γίνει καλύτερη χρήση της χρηματοδότησης του ΕΚΤ που διατίθεται για , το σκοπό αυτό. Οι παράγοντες επιτυχίας των προγραμμάτων μαθητείας μπορούν να κατηγοριοποιηθούν σε τρεις κύριες ομάδες. Κατά πρώτον, οι αποτελεσματικές εταιρικές σχέσεις μεταξύ σχολών/ινστιτούτων επαγγελματικής εκπαίδευσης και κατάρτισης (ΣΕΕΚ) και επιχειρήσεων αποτελούν καθοριστικό παράγοντα για επιτυχημένες μαθητείες. Οι σχολές ΣΕΕΚ χρειάζεται να λειτουργούν σε δικτύωση με τοπικές επιχειρήσεις. Γενικότερα, η στενή εμπλοκή των κοινωνικών εταίρων είναι απαραίτητη για να διασφαλίζεται ότι οι μαθητείες παραμένουν προσαρμοσμένες στην εκάστοτε πραγματικότητα ώστε οι δεξιότητες που αποκτώνται να συμβαδίζουν με τις ανάγκες. Τα πρότυπα κατάρτισης/απασχόλησης χρειάζεται να αναθεωρούνται και να επικαιροποιούνται σε τακτική βάση και οι κοινωνικοί εταίροι βρίσκονται στην κατάλληλη θέση ώστε να προσφέρουν τα αναγκαία γι' αυτό στοιχεία. Κατά δεύτερον, τόσο τα αποκτούμενα επαγγελματικά προσόντα όσο και η διαδικασία μάθησης θα πρέπει να είναι υψηλής ποιότητας, ώστε να πιστοποιούν το πλήρες δυναμικό των θέσεων μαθητείας και να εξασφαλίζουν ότι το εν λόγω μοντέλο αναγνωρίζεται ως πολύτιμη μαθησιακή διαδρομή, η οποία δύναται να μεταφερθεί πέραν των συνόρων και ανοίγει το δρόμο για υψηλής εξειδίκευσης θέσεις εργασίας. Κατά τρίτον, οι θέσεις μαθητείας θα πρέπει να είναι καλά ενταγμένες στο εθνικό ή περιφερειακό σύστημα εκπαίδευσης και κατάρτισης και να βασίζονται σε ένα σαφές ρυθμιστικό πλαίσιο. Αυτό το τελευταίο να πρέπει να διευκρινίζει τις αρμοδιότητες, τα δικαιώματα και τις υποχρεώσεις κάθε εμπλεκόμενης πλευράς και να προάγει τη συνεργασία και τη δέσμευση από μέρους ευρείας δέσμης συμμετεχόντων παραγόντων. Τέλος, θα πρέπει επίσης να υπογραμμιστεί ότι οι νέοι που έχουν εγκαταλείψει πρόωρα την εκπαίδευση ή βρίσκονται σε κίνδυνο να το πράξουν, χρειάζονται ιδιαίτερα υποστήριξη για να ενταχθούν σε θέσεις μαθητείας. … απαιτούν τη δέσμευση των εργοδοτών... Η καλή διακυβέρνηση μιας μάθησης βασισμένης στην εργασία συνεπάγεται μια σχέση κόστους- οφέλους που να ενθαρρύνει τη συμμετοχή των εργοδοτών. Η βασισμένη στην εργασία μάθηση δύναται να υπάρχει σε μια χώρα μόνο αν οι εταιρείες προσχωρήσουν στην αντίληψη αυτή και προσφέρουν θέσεις μαθητείας, περιόδους άσκησης σπουδαστών ή συνεργάζονται με τις σχολές. Το ρυθμιστικό πλαίσιο θα πρέπει να εξασφαλίζει κατάλληλα κίνητρα για τους εργοδότες ώστε να παρέχουν επαρκείς θέσεις μαθητείας. Θα πρέπει να αντιμετωπίζει τις συγκεκριμένες ανάγκες των ΜΜΕ, οι οποίες αντιμετωπίζουν ιδιαίτερες προκλήσεις και έχουν περιορισμένους πόρους. Τα κίνητρα μπορούν να είναι οικονομικά, όπως φορολογικά οφέλη, επιδοτήσεις ή άλλα, αλλά επίσης μη οικονομικού χαρακτήρα, όπως πρόσβαση σε ορισμένες υπηρεσίες υποστήριξης, π.χ. για την παροχή συνδρομής σε εταιρείες ώστε να υποδέχονται μαθητευόμενους. Στο πλαίσιο αυτό, η υποστήριξη του ΕΤΠΑ για ΜΜΕ δύναται να έχει θετικό αποτέλεσμα. Η παροχή υποστήριξης για θέσεις μαθητείας, εκτός του ότι αποτελεί προνομιακό τρόπο επιλογής δυνητικών υποψηφίων για νέες προσλήψεις, αποφέρει γενικότερα οικονομικά οφέλη σε μακροπρόθεσμη βάση και συγχρόνως αποτελεί έκφραση κοινωνικής ευθύνης. … και μπορούν να υποστηριχθούν μέσω μόχλευσης ΕΕ... Δεδομένης της ανάγκης για ταχεία βελτίωση της ποιότητας και της προσφοράς θέσεων μαθητείας και για υποστήριξη της συνεργασίας των κρατών μελών στον τομέα των ΣΕΕΚ, η Επιτροπή θα θεσπίσει μια ευρωπαϊκή συμμαχία για θέσεις μαθητείας. Η Επιτροπή έχει ήδη αναγνωρίσει ότι η καλή συνεργασία μεταξύ όλων των ενδιαφερομένων ανάγονται έχει ουσιώδη σημασία για την επιτυχία παρόμοιων πρωτοβουλιών[42]. Η εν λόγω συμμαχία θα συμβάλει στην προσέγγιση ενδιαφερόμενων παραγόντων προερχόμενων από τις αρχές, τον επιχειρηματικό κόσμο και τους κοινωνικούς εταίρους, ερευνητές των ΣΕΕΚ και πρακτικά ασχολούμενους με τα θέματα καθώς και εκπροσώπους της νεολαίας. Θα συγκεντρώσει τα διάφορα ρεύματα των υφιστάμενων ενεργειών κάτω από μια κοινή στέγη και θα προωθήσει τα οφέλη και τους τρόπους επιτυχών προγραμμάτων μαθητείας καθώς και τους τρόπους δημιουργίας αυτών. Η συμμαχία θα μπορούσε επίσης να βοηθήσει στην ανάπτυξη κοινών διδακτικών υλών διττής κατάρτισης για διάφορα επαγγέλματα, να διευκολύνει την αναγνώριση των μαθητειών που πραγματοποιούνται στο εξωτερικό και να προαγάγει ένα ενδεδειγμένα τακτικό πλαίσιο. Στο πλαίσιο της συμμαχίας αυτής, η Επιτροπή θα προαγάγει επίσης τις εθνικές εταιρικές σχέσεις για την ανάπτυξη της διττής μάθησης. Αυτά θα οδηγήσουν σε αμοιβαία προσέγγιση τους εκπροσώπους επιχειρήσεων, τις αρχές που είναι αρμόδιες για την εκπαίδευση και την απασχόληση, της αρχές διαχείρισης του ΕΚΤ και τους κοινωνικούς εταίρους, ώστε να επεξεργαστούν τον τρόπο κατά τον οποίο θα μπορούσε να ενισχυθεί ο ρόλος των μαθητειών στην αγορά εργασίας και στα συστήματα εκπαίδευσης των κρατών μελών και τον τρόπο κατά τον οποίο οι εθνικές επιχορηγήσεις του ΕΚΤ μπορούν να αντληθούν για τη μελέτη και την υλοποίηση συστημάτων διττής μάθησης. Δραστηριότητες παρόμοιες με τη συμμαχία για θέσεις μαθητείας ήδη εκτελούνται σε τομεακό επίπεδο. Μια συμμαχία σε επίπεδο ΕΕ βρίσκεται υπό συγκρότηση στον τομέα ΤΠΕ[43]. 3. Κινητικότητα για νέους Η αυξημένη κινητικότητα θα μπορούσε να προσφέρει περισσότερες ευκαιρίες απασχόλησης … Οι ουσιώδεις διαφορές που υφίστανται μεταξύ των επιπέδων ανεργίας των νέων, σε συνδυασμό με την αύξηση των ποσοστών κενών θέσεων εργασίας σε ορισμένα κράτη μέλη, υποδεικνύουν ότι η κινητικότητα εντός της ΕΕ θα μπορούσε να προσφέρει στους νέους πρόσβαση σε περισσότερες ευκαιρίες απασχόλησης. Οι διεθνικές περίοδοι άσκησης και μαθητείας προσφέρουν πολλά πλεονεκτήματα ως προς τούτο, μαζί με την δυνατότητα να δοκιμάσουν να εργαστούν σε άλλη χώρα χωρίς να δεσμευτούν αμέσως σε μακροπρόθεσμη θέση απασχόλησης. Εντούτοις, αυτές δεν είναι ακόμη ευρέως διαδεδομένες. Αυτό έρχεται σε ευθεία αντίθεση με το ανοικτό πνεύμα έναντι της κινητικότητας που γενικά επιδεικνύεται από τους νέους και την επιτυχία που έχουν τα προγράμματα σχεδόν στο εξωτερικό, όπως τα Erasmus και Leonardo. … τις οποίες υποστηρίζουν τα μέσα της ΕΕ … Η πρόσφατη απόφαση EURES[44] με την οποία το ευρωπαϊκό δίκτυο θέσεων εργασίας μετασχηματίζεται σε μέσον αντιστοίχισης θέσεων εργασίας και τοποθέτησης, προσανατολισμένο στο αποτέλεσμα, έχει άμεση σχέση με τους νέους· συγκεκριμένα θα επεκταθεί ώστε να καλύψει επίσης μαθητείες και περιόδους άσκησης. Επιπλέον, η Επιτροπή προτίθεται να αναπτύξει περαιτέρω την πρωτοβουλία της «Η πρώτη σας δουλειά EURES» για να βοηθήσει πολίτες της ΕΕ ηλικίας 18 έως 30 ετών να βρουν εργασία σε άλλο κράτος μέλος. Το πρόγραμμα συνδυάζει εξατομικευμένες υπηρεσίες αντιστοίχισης θέσης εργασίας και τοποθέτησης σε θέση εργασίας με οικονομικά κίνητρα ΕΕ (συμβολή σε Οι δαπάνες ταξιδιού για συμμετοχή σε συνεντεύξεις πρόσληψης, κατάρτιση προ της ανάληψης καθηκόντων και δραστηριότητες εργασίας, ένταξης). Η Επιτροπή θα προχωρήσει περαιτέρω στην κατεύθυνση αυτή αναλαμβάνοντας μια πρωτοβουλία σχετικά με τις ΔΥΑ το 2013 για τη βελτίωση της λειτουργίας της ευρωπαϊκής αγοράς εργασίας. Οι υπηρεσίες αυτές θα κληθούν να διαδραματίσουν μεγαλύτερο ρόλο στην αξιοποίηση όλων των ευκαιριών απασχόλησης που μπορούν να δημιουργηθούν μέσω κινητικότητας εργατικού δυναμικού εντός της ΕΕ και εξασφαλίζοντας τις προοπτικές απασχόλησης των πολιτών της ΕΕ. Αυτό θα καταστήσει την ευρωπαϊκή αγορά εργασίας αποτελεσματικότερη, μειώνοντας τον κίνδυνο για μεγαλύτερες αναντιστοιχίες και θα βοηθήσει στην αντιμετώπιση μελλοντικών ελλείψεων σε εργατικό δυναμικό και δεξιότητες. … αλλά απαιτούνται περαιτέρω προσπάθειες Εντούτοις, δεδομένης της επείγουσας πρόκλησης που αποτελεί η ανεργία των νέων, η περαιτέρω προσπάθειες έχουν ουσιώδη σημασία. Η Επιτροπή καλεί την αρμόδια για τον προϋπολογισμό αρχή της ΕΕ να εξασφαλίσει τη διαθεσιμότητα των αναγκαίων πόρων για το 2013 και μετά ώστε να συνεχιστεί η υποστήριξη των στοχοθετημένων προγραμμάτων κινητικότητας, όπως «Η πρώτη σας δουλειά EURES» και τις ΔΥΑ των κρατών μελών να αναπτύξουν περαιτέρω προγράμματα βασισμένα στο EURES και να τα ενσωματώσουν στην κανονική τους εργασία. Η ανάπτυξη περισσότερο στοχοθετημένων και εξατομικευμένων ενεργειών για όλους τους αναζητούντες θέση εργασίας, συμπεριλαμβανομένων των νέων, θα πρέπει να αποτελεί προτεραιότητα για το εγγύς μέλλον. Κατά το 2013 η Επιτροπή θα εξετάσει, ως μέρος του μελλοντικού άξονα EURES του προγράμματος για την κοινωνική αλλαγή και την καινοτομία, την βιωσιμότητα ενός ευρύτερου προγράμματος θέσεων εργασίας EURES για νέους για το σκοπό αυτό, με βάση τα διδάγματα που αντλήθηκαν από την πρωτοβουλία «Η πρώτη σας δουλειά EURES» και στην εκπαίδευση (Erasmus, Leonardo da Vinci). Αυτό θα μπορούσε να υποστηρίζει τους νέους στην εξεύρεση και ανάληψη εργασίας, απόκτηση εμπειρίας, μαθητείας και περιόδων άσκησης σε άλλο κράτος μέλος[45]. VI. η πορεία στη συνέχεια Παρά τις προσπάθειες που καταβάλλονται σε επίπεδο ΕΕ και εθνικό, οι προοπτικές εργασίας για Ευρωπαίους νέους χειροτέρεψε περαιτέρω κατά το παρελθόν έτος. Απαιτείται επειγόντως μια πιο σθεναρή απάντηση. Η παρούσα ανακοίνωση εκθέτει την από μέρους της Επιτροπής ανάλυση της κατάστασης και παρέχει επισκόπηση του τι μπορεί να γίνει με τη βοήθεια των μέσων για την πολιτική της απασχόλησης, τόσο σε επίπεδο ΕΕ όσο και σε επίπεδο κράτους μέλους, για τη θεραπεία της κατάστασης. Θα πρέπει να αναληφθεί δράση από κοινού, να οικοδομηθούν ισχυρές εταιρικές σχέσεις εμπιστοσύνης με όλους τους ενδιαφερόμενους παράγοντες, είτε πρόκειται για υπηρεσίες απασχόλησης, είτε για παρόχους εκπαίδευσης, κοινωνικούς εταίρους, εργοδότες ή νεανικές οργανώσεις. Το ζήτημα που διακυβεύεται είναι το οικονομικό και κοινωνικό μέλλον της Ευρώπης. Η Επιτροπή : · καλεί τα κράτη μέλη να εγκρίνουν ταχέως την πρόταση για σύσταση του Συμβουλίου σχετικά με τις εγγυήσεις για τη νεολαία και να θεσπίσουν το δικό τους πρόγραμμα εγγύησης για τη νεολαία κατά τη διάρκεια του 2013· · καλεί τους κοινωνικούς εταίρους να εργαστούν για ένα πλαίσιο ποιότητας όσον αφορά τις περιόδους άσκησης ώστε να εξασφαλιστεί ότι οι περίοδοι άσκησης παρέχουν στους νέους υψηλής ποιότητας εργασιακή εμπειρία υπό ασφαλείς συνθήκες· · θα θεσπίσει μια ευρωπαϊκή συμμαχία για θέσεις μαθητείας για τη βελτίωση της ποιότητας των θέσεων μαθητείας και την προαγωγή εθνικών εταιρικών σχέσεων για την ανάπτυξη διττών συστημάτων επαγγελματικής κατάρτισης· και · θα δρομολογήσει, κατά το πρώτο εξάμηνο του 2013, διαβούλευση με τους ενδιαφερόμενους παράγοντες σχετικά με την ανάπτυξη ενός προγράμματος θέσεων εργασίας ΕURES για νέους και θα παρουσιάσει πρωτοβουλία που θα θέσει τα μέσα κινητικότητας, τη χρηματοδότηση και τη διακυβέρνηση της ΕΕ σε μια πιο διαρθρωτική βάση, ανάλογη με τη σημασία τους. [1] Κύριοι δείκτες της Eurostat για το εργατικό δυναμικό, εποχικώς προσαρμοσμένα στοιχεία, δεύτερο τρίμηνο, ως νεολαία ορίζονται οι κάτω των 25 ετών, ως ενήλικες οι άνω των 25 ετών . [2] Κατάσταση των νέων (που συνοδεύουν την έκθεση της ΕΕ για τη νεολαία) έγγραφο εργασίας των υπηρεσιών της Επιτροπής (2012) 257 της 10.9.2012. [3] COM(2011) 933 της 20.12.2011. [4] Συμπεράσματα του Ευρωπαϊκού Συμβουλίου, EUCO76/12 της 29.6.2012 και EUCO 156/12 της 19.10.2012. [5] Ψήφισμα του Ευρωπαϊκού Κοινοβουλίου σχετικά με την πρωτοβουλία «Ευκαιρίες για τους νέους» (2012/2617(RSP)) 24.5.2012. [6] COM(2012) 669 της 20 Νοεμβρίου 2012. Τα συμπεράσματα του Συμβουλίου σχετικά με την ευρωπαϊκή συνεργασία στον τομέα της εκπαίδευσης και της κατάρτισης («ΕΚ 2020») (2009/C 119/02 της 28ης Μαΐου 2009) και της στρατηγικής της ΕΕ για τη νεολαία (COM (2009) 200 της 27ης Απριλίου 2009) προβλέπουν επίσης κατάλληλα πλαίσια για συντονισμένες ευρωπαϊκές προσπάθειες στον τομέα της εκπαίδευσης, της κατάρτισης και της απασχόλησης των νέων. [7] SWD(2012) 406 της 5ης Δεκεμβρίου 2012. [8] Μελέτη σχετικά με μια ολοκληρωμένη επισκόπηση για ρυθμίσεις πρακτικής άσκησης στα κράτη μέλη, Ευρωπαϊκή Επιτροπή (2012). Προσφορά μαθητείας στα κράτη μέλη της Ευρωπαϊκής Ένωσης, Ευρωπαϊκή Επιτροπή, 2012. [9] Κύριοι δείκτες της Eurostat για το εργατικό δυναμικό, εποχικώς προσαρμοσμένα τριμηνιαία στοιχεία, ως νεολαία ορίζονται οι κάτω των 25 ετών, ως ενήλικες οι άνω των 25 ετών. [10] Το ποσοστό ανεργίας (που ορίζεται ως το μερίδιο των νέων ανέργων στο σύνολο του νεανικού πληθυσμού) περιλαμβάνει ένα υψηλό ποσοστό άεργου ομάδας κυρίως στην εκπαίδευση σε αυτή την ηλικιακή ομάδα και, ως εκ τούτου, μπορεί να προσφέρει μια πιο ολοκληρωμένη εικόνα του μεγέθους του προβλήματος της ανεργίας. Αυτό έχει σημασία κατά τη σύγκριση των χωρών με μεγάλες διαφορές στην αεργία των νέων (για περισσότερες λεπτομέρειες βλέπε την έκθεση της Ευρωπαϊκής Επιτροπής για την απασχόληση στην Ευρώπη το 2007, κεφάλαιο 1). [11] Eurostat Labour Force Statistics, τριμηνιαία στοιχεία που δεν έχουν προσαρμοστεί σε εποχικές διακυμάνσεις όπως (lfsq_pganws) και (lfsq_upgal) για το δεύτερο τρίμηνο. Νέοι ηλικίας 15-24 ετών, ενήλικοι μεταξύ 25 και 64 ετών. [12] Eurostat Labour Force Statistics, τριμηνιαία στοιχεία που δεν έχουν προσαρμοστεί σε εποχικές διακυμάνσεις όπως (lfsq_eppqa) και (lfsq_etpga) για το δεύτερο τρίμηνο. Νέοι ηλικίας 15-24 ετών, ενήλικοι μεταξύ 25 και 64 ετών. [13] Στοιχεία για 13 ευρωπαϊκές χώρες, Ευρωπαϊκή Επιτροπή, απασχόληση και κοινωνικές εξελίξεις στις Ευρώπη (ESDE) 2012, αναμένεται προσεχώς. [14] Βλ. υποσημείωση 12. [15] Βλ. υποσημείωση 12. [16] Υπολογισμός από το Ευρωπαϊκό δίκτυο εμπειρογνωμόνων για την ισότητα των φύλων με βάση την ενότητα ad hoc του ΕΕΔ το 2009 για τη μετάβαση από το σχολείο στην επαγγελματική ζωή. [17] Σε διττές αγορές εργασίας, μεγάλο μερίδιο των συμβάσεων εργασίας ορισμένου χρόνου, απασχολούν κατά το μεγαλύτερο μέρος νέους εργαζόμενους, ενώ συνυπάρχει παράλληλα, ένα απόθεμα συμβάσεων αορίστου χρόνου με πολύ μεγαλύτερη ασφάλεια όσον αφορά την απασχόληση. Οι διαφορές όσον αφορά την απασχόληση, προστασία δικαιωμάτων για σύμβαση ορισμένου ή αορίστου χρόνου έχουν αναγνωριστεί ως βασική πηγή του κατακερματισμού της αγοράς. [18] Eurostat Labour Force, τριμηνιαία στοιχεία που δεν έχουν προσαρμοστεί σε εποχικές διακυμάνσεις όπως [lfsq_igaww] για το δεύτερο τρίμηνο. Νέοι ηλικίας 15-24 ετών, εκτός από τις «καμία απάντηση» απαντήσεις.. [19] Eurostat, Labour Force Statistics, [edat_lfse_20]. [20] ESDE, 2012, αναμένεται προσεχώς. [21] Οι λιγότερο ειδικευμένοι εργαζόμενοι, εξακολουθούν να αντιμετωπίζουν τον μεγαλύτερο κίνδυνο ανεργίας, και οι προοπτικές τους είναι πιθανόν να επιδεινωθούν. Σύμφωνα με τις τελευταίες προβλέψεις του CEDEFOP για τις δεξιότητες (http://www.cedefop.europa.eu/EN/about-cedefop/projects/forecasting-skill-demand-and-supply/skills-forecasts.aspx), ο αριθμός των διαθέσιμων θέσεων εργασίας σε όλη την ΕΕ για τα άτομα με το χαμηλότερο επίπεδο της δευτεροβάθμιας εκπαίδευσης — που έχει ήδη μειωθεί κατά 20,4% μεταξύ 2000 και 2010 — θα μειωθεί περαιτέρω κατά 18,9% μεταξύ 2010 και 2020 . [22] Επικαιροποίηση της ανακοίνωση για τη βιομηχανική πολιτική — COM (2012) 582 της 10ης Οκτωβρίου. Για παράδειγμα, θα υπάρχουν έως 700 000 ακάλυπτες κενές θέσεις εργασίας των επαγγελματιών των ΤΠΕ στην ΕΕ μέχρι το έτος 2015, [βλ. έκθεση για την Ευρωπαϊκή Επιτροπή Πρόβλεψη της εξέλιξης της προσφοράς και της ζήτησης e-δεξιοτήτων στην Ευρώπη (2010-2015), Empirica και IDC Ευρώπη, 2009. Επικαιροποιημένες προβλέψεις που παρουσιάστηκαν κατά την Ευρωπαϊκή Διάσκεψη για τις ηλεκτρονικές δεξιότητες, Βρυξέλλες, 13 Δεκεμβρίου 2011)]. Η αντιμετώπιση των αναντιστοιχιών δεξιοτήτων είναι επίσης ιδιαίτερα σημαντική για την υγειονομική και κοινωνική φροντίδα, καθώς και για την πράσινη οικονομία [23] Κύριοι δείκτες της Eurostat για το εργατικό δυναμικό, εποχικώς προσαρμοσμένα τριμηνιαία στοιχεία, ως νεολαία ορίζονται οι κάτω των 25 ετών, ως ενήλικες οι άνω των 25 ετών. [24] Στοιχεία της δράσης που έχει ήδη αναληφθεί και των επόμενων βημάτων υπάρχουν στο συνοδευτικό έγγραφο εργασίας των υπηρεσιών της Επιτροπής, SWD(2012)406 της 5ης Δεκεμμβρίου 2012. [25] Στην ανεπίσημη συνεδρίαση του Ευρωπαϊκού Συμβουλίου της 30ής Ιανουαρίου 2012, ο Πρόεδρος Barroso πρότεινε μια πιλοτική δράση για να βοηθηθούν τα οκτώ κράτη μέλη με τα υψηλότερα ποσοστά ανεργίας των νέων για την αναδιάθεση ορισμένων από τις χορηγήσεις τους από τα διαρθρωτικά ταμεία της ΕΕ για την αντιμετώπιση της ανεργίας των νέων. [26] SWD(2012) 406 της 5 Δεκεμβρίου 2012. [27] Η αυταπασχόληση αναγνωρίζεται όλο και περισσότερο ως ενδεχόμενη επιλογή σταδιοδρομίας για τους νέους, βλ. επίσης Η διδασκαλία της επιχειρηματικότητας στο σχολείο στην Ευρώπη, Ευρωπαϊκή Επιτροπή , 2012. [28] Τα στοιχεία στον εν λόγω πίνακα είναι προσωρινά και αντικατοπτρίζουν πληροφορίες του Νοεμβρίου 2012. [29] SWD(2012) 406 της 5ης Δεκεμβρίου 2012. [30] Επίσης, η Κοινή έκθεση απασχόλησης (παράρτημα στο COM(2012) 750 της 28ης Νοεμβρίου 2012) αποτελεί μέρος της δέσμης της Επιτροπής που θα εγκαινιάσει το ευρωπαϊκό εξάμηνο 2013, που θα υποστηρίζει και θα επεκτείνει την ετήσια έρευνα ανάπτυξης. Αυτή βασίζεται στην εργασιακή και κοινωνική κατάσταση στην Ευρώπη, στην υλοποίηση των κατευθυντηρίων γραμμών για την απασχόληση, καθώς επίσης και στα αποτελέσματα της εξέτασης των εθνικών προγραμμάτων μεταρρύθμισης που οδήγησαν στα ΣΑΧ 2012 και στην αξιολόγηση της ως τώρα εφαρμογής τους. [31] COM(2012) 750 της 28ης Νοεμβρίου 2012. [32] Πρόταση για σύσταση του Συμβουλίου σχετικά με τη θέσπιση μιας εγγύησης για τη νεολαία COM(2012) 729 της 5ης Δεκεμβρίου 2012. [33] SWD(2012) 406 της 5ης Δεκεμβρίου 2012. [34] Το ετήσιο κόστος στην Ευρώπη της ύπαρξης νέων που δεν εργάζονται, δεν σπουδάζουν ή δεν παρακολουθούν μαθήματα κατάρτισης υπολογίζεται τη στιγμή αυτή στο 1,2 % του ΑΕγχΠ, ή 153 δις ευρώ, βλ.: Eurofound (2012), ΕΑΕΚ – Νέοι εκτός απασχόλησης,εκπαίδευσης ή κατάρτισης: Χαρακτηριστικά, κόστος και απατήσεις πολιτικής, Υπηρεσία Εκδόσεων της Ευρωπαϊκής Ένωσης, Λουξεμβούργο. [35] Η επένδυση σε μια εγγύηση για τη νεολαία δεν εμπίπτει στην κατηγορία των ακαθάριστων επενδύσεων παγίου κεφαλαίου στους εθνικούς λογαριασμούς. [36] Μελέτη μιας συνολικής επισκόπησης των ρυθμίσεων για τις περιόδους άσκησης στα κράτη μέλη της ΕΕ, Ευρωπαϊκή Επιτροπή (2012). [37] 'Προαγωγή της πρόσβασης των νέων στην αγορά εργασίας, ενίσχυση του ασκούμενου, του καθεστώτος άσκησης και μαθητείας', EΚ 2009/2221(INI), 14.6.2010. [38] Συμπεράσματα του Συμβουλίου 17.6.2011. [39] Πρόταση οδηγίας για την τροποποίηση της οδηγίας 2005/36/EΚ περί αναγνώρισης των επαγγελματικών προσόντων και κανονισμός περί διοικητικής συνεργασίας μέσω του Συστήματος Πληροφόρησης Εσωτερικής Αγοράς, COM (2011)883 τελικό της 19ης Δεκεμβρίου 2011. [40] SWD(2012)99, 18.4.2012. [41] COM(2012) 728 της 5.12.2012. [42] COM(2012) 669 της 20ής Νοεμβρίου 2012. [43] Μια 'Μεγάλη Συμμαχία για θέσεις ΤΠΕ' αποσκοπεί στον συνασπισμό των ενδιαφερομένων παραγόντων για την αντιμετώπιση των ελλείψεων και των αναντιστοιχιών δεξιοτήτων που χαρακτηρίζουν την αγορά εργασίας για επαγγελματίες ΤΠΕ. [44] C(2012) 8548 της 26ης Νοεμβρίου 2012. [45] Επίσης, η Επιτροπή προτίθεται να αναλάβει μια πρωτοβουλία για μια κάρτα «Νεολαίας σε κίνηση», για τη στήριξη της κινητικότητας των νέων..